
NR. SC2019-6440/15.03.2019
RAPORT DE SPECIALITATE

privind acordarea Titlului de "Ambasador Cultural al Municipiului Timişoara"
 domnului Ştefan Popa Popa‘s
 Consiliul Local al Municipiului Timişoara
Având în vedere Expunerea de motive nr. SC2019 – 6440/15.03.2019 a Primarului Municipiului Timișoara și Proiectul de hotărâre privind acordarea Titlului de Ambasador Cultural al Municipiului Timişoara domnului Ştefan Popa Popa‘s, prin care se propune acordarea acestui Titlu respectivului domn,
Facem următoarele precizări:

Având ȋn vedere HCL nr. 535/2014 privind Stategia Culturală a Municipiului Timişoara, 2014 – 2024;
În conformitate cu HCL nr. 73 din data de 12.03.2019 privind instituirea Titlului de "Ambasador Cultural al Municipiului Timişoara";
În temeiul cu prevederile art. 36. alin.(6), lit.a, pct.4 şi alin.(9) din Legea nr. 215/2001 privind administrația publică locală, republicată și modificată;
În conformitate art. 45 din Legea nr. 215/2001 privind administraţia publică locală, republicată şi modificată;


Titlul de "Ambasador Cultural al Municipiului Timişoara" se acordă în baza HCL nr. 73 din data de 12.03.2019. Titlul de "Ambasador Cultural al Municipiului Timişoara" se acordă personalităţilor, din diverse domenii ale vieţii culturale, care prin acţiunile lor au participat semnificativ la viaţa culturală şi promovarea oraşului nostru şi care vor promova oraşul ca spaţiu al creativităţii, atât prin mobilitatea externă, cât şi prin găzduirea de evenimente internaţionale, rezidenţe şi proiecte de cooperare culturală internaţională.

Domnul Ştefan Popa Popa‘s, este Cetăţean de Onoare al Municipiului Timişoara, conform HCL nr. 112 din 1995.

Celebrul caricaturist Ștefan Popa Popa's s-a născut la 11 iunie 1955 la Caransebeș. A început Liceul de Arte Plastice și s-a transferat la Școala Specială de Matematică, obținând locul întîi la Balcaniada de Matematică. A practicat handbalul şi atletismul de performanță. A început să deseneze la 5 ani, iar la 7 ani i-a fost publicată prima caricatură într-un ziar local. La 14 ani a publicat în singura revistă umoristică a vremii, “Urzica”. La 19 ani a fost descoperit de Henri Coursaget, primul președinte UNESCO. A absolvit Universitatea Politehnica din Timișoara și Academia de Arte Vizuale din Poitiers, Franța. La Festivalul Internațional de Caricatură de la Saint-Estève (Franța), în 1990, a stabilit recordul mondial de rezistență (1.527 de portrete color în zece zile și zece nopți). În 1995 își doboară propriul record și realizează 2.772 de caricaturi color în zece zile și zece nopți.  În acelaşi an, mai doboară un record: 131 de caricaturi într-o oră. Peste 200 de șefi de state și guverne au portrete semnate Popa‘s. 

În prezent este cetățean de onoare în 26 de orașe din țară şi a obținut 100 de premii. Pe plan internațional a fost medaliat de 58 de ori. Este membru al Fundației pentru Știință și Arte a Academiei Citta din Roma și membru al Asociației Artiștilor Plastici  din cadrul UNESCO. A creat Academia Popa’s, școala românească de caricatură. A publicat caricaturi în principalele ziare și reviste din toată lumea.

Din luna noiembrie 2017, într-un spaţiu al Bastionului Theresia din Timişoara funcţionează Muzeul “Ştefan Popa Popa’s“. Realizările sale de excepție în domeniul graficii l-au impus drept una dintre cele mai prestigioase personalități ale artei plastice contemporane. În Franța, în octombrie 1995, André Baur scria despre Ștefan Popa Popa’s că “este o forță a naturii..., este singurul om care a fost cu patru secunde mai rapid decât calculatorul”. 

Dl. Ştefan Popa Popa‘s este unul dintre cei mai cunoscuţi caricaturişti români peste hotare şi nu întâmplător a fost ales printre cei opt Ambasadori ai Turismului Românesc alături de Grigore Leşe, Elisabeta Lipa, Ilie Năstase, Ivan Patzaichin, Gabriela Szabo, Iolanda Balaş Soter şi Gheorghe Zamfir.

Stategia Culturală a Municipiului Timişoara, 2014 – 2024  prevede conform pct. 6 Obiective generale şi măsuri, axă priorita 3.Timişoara conectată: promovarea unei comunităţi de reprezentare a Timişoarei ca destinaţie culturală prin acreditarea ca ambasadori culturali a unor personalităţi locale.

În conformitate cu obiectivele asumate, activităţile desfăşurate de oraşul Capitală Europeană a Culturii vor urmări să îmbunătăţească sfera de cuprindere, diversitatea şi dimensiunea europeană ale ofertei culturale, inclusiv prin intermediul cooperării transnaţionale, pentru a extinde accesul şi participarea la cultură, a consolida capacitatea sectorului cultural şi legăturile acestuia cu alte sectoare şi pentru a contura mai bine profilul internaţional al acestuia, prin intermediul culturii.


Având în vedere prevederile legale expuse în prezentul raport, apreciem că proiectul de hotărâre privind acordarea Titlului de Ambasador Cultural al Municipiului Timişoara domnului Ștefan Popa Popa's, îndeplinește condițiile pentru a fi supus dezbaterii și aprobării plenului Consiliului Local.

